‹‹የችግሩ ተሳታፊ የሆኑና ችግሩን በመከላከል ረገድ ኃላፊነታቸውን ያልተወጡ አካላት ጭምር ተጠያቂ ይሆናሉ፡፡›› አቶ አገኘሁ ተሻገር
ባሕር ዳር፡ ታኅሳስ 13/2012ዓ.ም (አብመድ) በሞጣ ከተማ አስተዳደር ከሃይማኖት አባቶች፣ ሀገር ሽማግሌዎች እና የኅብረተሰብ ተወካዮች ጋር ውይይት ተደርጓል፡፡የክልሉ ሠላምና ደኅንነት ቢሮ የሥራ ኃላፊዎች፣ የፌዴራል እና የክልል ከፍተኛ የሃይማኖት መሪዎች በተገኙበት ነው ውይይት የተደረገው፡፡በውይይቱ ታኅሣሥ 10/2012ዓ.ም የተከሰተው ክስተት የሞጣ ከተማ የክርስትና እና የእስልምና ሃይማኖት ተከታዮችን የማይወክል መሆኑ ተነስቷል፡፡ ሞጣ ከአመሠራረቷ ጀምሮ ሁለቱም ሃይማኖት ተከታዮች በፍቅር፣ በመተባበር እና በአንድነት የሚኖሩባት ከተማ እንደሆነች አብነቶች በተሳታፊዎች ተነስተዋል፡፡‹‹አብያተ ክርስቲያናት ሲታነጹ ሙስሊሙ በገንዘብም በጉልበትም አስተጽኦ አድርጓል፤ መስጂዶች ሲታነጹም ክርስቲያኑ ተመሳሳይ ሚና ነበረው›› ተብሏል፡፡ በሠርግ ወቅት ክርስቲያን ከደገሰ ለሙስሊሙ እርድ እንደሚዘጋጅ እና ሙስሊሙም ከደገሰ ተመሳሳይ ዝግጅት እንደሚደረግ አንስተዋል፡፡ይህ አንድነታቸው በተፈጠረው ወቅታዊ ችግር እንደማይላላ እና በመነጋገር እንደሚፈቱትም ተወያዮቹ አስታውቀዋል፡፡